b'\n_START_ARTICLE_\nPr\' Hostar\n_START_SECTION_\nZgodba\n_START_PARAGRAPH_\nDelavci gorenjskega pode\xc5\xbeelskega hotela Pr\' Hostar so razo\xc4\x8darani nad poslovanjem hotela, saj so njihove pla\xc4\x8de nizke, regresa ne dobijo, direktor pa var\xc4\x8duje tudi pri vzdr\xc5\xbeevanju in nakupih hrane in pija\xc4\x8de, zaradi \xc4\x8desar tudi gostov prakti\xc4\x8dno ni ve\xc4\x8d, zaposleni pa morajo ves \xc4\x8das improvizirati. Ne vedo pa, da direktor lep del prihodkov porabi zase, zaradi \xc4\x8desar nastajajo dolgovi, ki posledi\xc4\x8dno pripeljejo do za\xc4\x8detka prodaje hotela. Dele\xc5\xbe krivde nosi tudi muhasto in svojeglavo osebje._NEWLINE_Kot kupec prispe premo\xc5\xbeen, a sumljiv hrva\xc5\xa1ki poslovne\xc5\xbe Antun s spremljevalko Anastasijo in tolma\xc4\x8dem in takoj napove, da bo odpustil direktorja (\xc4\x8deprav se mu slednji zelo prilizuje) in tudi vse zaposlene, hotel pa spremenil v luksuzni bordel. Receptor Matev\xc5\xbe se zagleda v Anastazijo in se odlo\xc4\x8di, da jo bo odkupil od Antuna ter se z njo poro\xc4\x8dil. Zaposleni se odlo\xc4\x8dijo, da bodo prodajo tako ali druga\xc4\x8de prepre\xc4\x8dili. Ko jim obi\xc4\x8dajni triki ne uspejo, se domislijo na\xc4\x8drta, kjer bi Antuna uspavali in mu pono\xc4\x8di ukradli 2 milijona evrov iz kov\xc4\x8dka, ki ga ima ves \xc4\x8das pri sebi. Na\xc4\x8drt jim skoraj uspe, vendar jih preseneti nepri\xc4\x8dakovan obiskovalec, zaradi katerega pobegnejo brez denarja. Izka\xc5\xbee se, da je obiskovalec direktor hotela, ki mu denar uspe ukrasti in ga skriti v \xc5\xa1portno torbo ter se odlo\xc4\x8di pobegniti na Ciper._NEWLINE_Direktor s seboj \xc5\xbeeli vzeti hotelsko sobarico Tatjano. Med obiskom pri njej doma, ko jo neuspe\xc5\xa1no \xc5\xbeeli zvabiti s sabo, ga preseneti Tatjanin mo\xc5\xbe Marjan, ki prena\xc5\xa1a \xc5\xa1portno torbo z dresi nogometnih sotekmovalcev. V zmedi direktor zbe\xc5\xbei, zgrabi \xc5\xa1portno torbo in zbe\xc5\xbei na letali\xc5\xa1\xc4\x8de._NEWLINE_Antun naslednji dan ugotovi, da denarja ni ve\xc4\x8d in ko zaposleni zanikajo, da imajo kaj s tem, odhiti na letali\xc5\xa1\xc4\x8de, vendar mu direktor uspe pobegniti. Antun tako nima denarja za nakup hotela, zato se je primoran vrniti domov. Direktor v zraku odpre torbo in ugotovi, da so v njej samo nogometni dresi, vendar ve, da poti nazaj ni ve\xc4\x8d. Denar najde Tatjana in odlo\xc4\x8di se, da bodo zaposleni poslej hotel upravljali sami.\n_START_SECTION_\nProdukcija\n_START_PARAGRAPH_\nKomercialne televizije so zavrnile mo\xc5\xbenost, da bi avtorji za njih naredili televizijsko serijo, po mnenju ustvarjalcev filma zato, ker dobro slu\xc5\xbeijo z oglasi, tujimi serijami in poceni resni\xc4\x8dnostnimi \xc5\xa1ovi. Zavrnitev je bila razlog za nastanek celove\xc4\x8dernega filma. Film je bil posnet brez pomo\xc4\x8di crowdfundinga, dr\xc5\xbeave (Slovenskega filmskega centra) ali zasebnih podjetij._NEWLINE_Z dru\xc5\xbeabnih omre\xc5\xbejih so ustvarjalci filma razbrali, da je njihova ciljna publika stara od 14 do 45 let in jo 70 odstotkov sestavljajo mo\xc5\xa1ki.Za Hrva\xc4\x87anina in Krupi\xc4\x87a je glavna ideja Hostarjev "jasen sredinec politi\xc4\x8dni korektnosti". _NEWLINE_Film so posneli na Bledu v penzionu Pibernik. Goran Hrva\xc4\x87anin je prispeval stare uniforme iz \xc4\x8dasov, ko je delal v casinoju. Film je nastajal 25 snemalnih dni, 12 ur na dan, brez te\xc5\xbeav bi ga posneli v dvajsetih dneh, dodatnih pet dni so zaradi pomanjkanja ljudi delali po 15 ur na dan skoraj brez spanca. Za snemanje filma so potrebovali zgolj \xc5\xa1tiri le\xc4\x8de, snemali so v lo\xc4\x8dljivosti 4K, ki je nudila ve\xc4\x8d manevrskega prostora,v 2K niso mogli, v Full-HD niso, ker bi pove\xc4\x8dava videa poslab\xc5\xa1ala kvaliteto. _NEWLINE_Dejan Krupi\xc4\x87 je deloval tudi kot izvr\xc5\xa1ni producent, direktor fotografije je bil Sa\xc5\xa1o \xc5\xa0tih, Goran Hrva\xc4\x87anin in Luka Mar\xc4\x8deti\xc4\x8d sta film zmontirala.\n_START_SECTION_\nPredvajanje, promocija in odziv gledalcev\n_START_PARAGRAPH_\nFilm Pr\' Hostar je distribuiralo podjetje Karantanija Cinemas, ki se je moralo za distribucijo potegovati. Film je bil predstavljen na devetih premierah v devetih mestih v skoraj devetih dneh po vsej Sloveniji (17. oktobra v Kranju, 18. oktobra v Ljubljani, 20. oktobra v Mariboru, 21. oktobra v Kopru, 22. oktobra v Celju in 26. oktobra v Novem mestu). Medijski pokrovitelj premiere je bil Radio 1. _NEWLINE_V Kinu Be\xc5\xbeigrad so premiero razprodali v osmih urah in s tem presegli lanskoletni rekord filma Vojna zvezd. Razprodani sta bili tudi premieri v Cineplexxu v Kranju in v Koloseju Maribor. Uspeh v Mariboru je bil presene\xc4\x8denje, saj so avtorjem filma rekli, da je Maribor nekak\xc5\xa1na enklava in da bodo tam pogoreli._NEWLINE_Film je na redni spored pri\xc5\xa1el 27. oktobra 2016 in v slovenskih kinematografih nabral 211.604 gledalcev, od tega 32 odstotkov v ljubljanskem Koloseju in s tem postal najbolj gledan film leta 2016 v Sloveniji in najbolj gledan slovenski film v samostojni Sloveniji. _NEWLINE_Film so najprej predvajali na desetih kopijah, naslednje leto pa na petnajstih. Film traja 87 oziroma 95 minut._NEWLINE_Da bi proti koncu rednega predvajanja presegli takrat najbolj gledan film Gremo mi po svoje, so 3. aprila 2017 pod imenom "Pr\' Hostar dan" organizirali ogled filma za 1 \xe2\x82\xac po Sloveniji. Po koncu rednega predvajanja jim je do naziva najbolj gledanega slovenskega filma manjkalo 300 gledalcev, zato so julija 2017 organizirali 3 oglede zastonj ali po zni\xc5\xbeani ceni vstopnice.Najbolj gledan film v Sloveniji so postali z brezpla\xc4\x8dno projekcijo na prostem za ve\xc4\x8d kot tiso\xc4\x8d obiskovalcev ob jezeru Jasna v Kranjski gori v okviru prireditve, ki jo je organiziral tamkaj\xc5\xa1nji Turisti\xc4\x8dno informacijski center.\n_START_SECTION_\nOdziv kritikov in ostalih\n_START_PARAGRAPH_\nOdzivi so bili razli\xc4\x8dni. _NEWLINE_Peter Kol\xc5\xa1ek, pisec \xc4\x8dasopisa Delo, je napisal, da obo\xc5\xbeevalci filma Pr\' Hostar ne berejo knjig in da je sam film re\xc5\xbee\xc4\x8da se slovenska podrtija. _NEWLINE_Tina Bernik z Dnevnika je pohvalila ustvarjalce, ki so hodili od ene kinodvorane do druge in spodbujali publiko. Menila je, da so ostali filmarji apati\xc4\x8dni in non\xc5\xa1alantni do javnosti in medijev, da njihove promocije skoraj ni in da njihova imena kljub nagradam kinoobiskovalcem ni\xc4\x8d ne pomenijo. Obregnila se je tudi ob samozadostnost slovenskih re\xc5\xbeiserjev, ki zgolj posnamejo film in se ne ukvarjajo s tem, kdo naj bi ga gledal in kako ga nagovarjati in je predlagala, da se novinarje v prihodnje bolj vabi na snemanja slovenskih filmov._NEWLINE_Marcel \xc5\xa0tefan\xc4\x8di\xc4\x8d JR. z Mladine je filmu dal oceno ZA-. Ugajala mu je socialna nota filma in ve\xc4\x8dkulturnost Gorenjcev, Gorana Hrva\xc4\x87anina in Dejana Krupi\xc4\x87a je imenoval "dobro uigrana butec in butec", omenil je mo\xc5\xbeatost \xc5\xbeenskih likov._NEWLINE_Deja Crnovi\xc4\x87, prav tako novinarka Mladine, je o ustvarjalcih filma v pohvalnem \xc4\x8dlanku zapisala, da so filmski outsiderji brez diplome AGRFT, da so bili odpisani in je njihov uspeh presenetil in da je njihov potenciran prikaz slovenstva o\xc4\x8ditno zadel tja, kjer boli._NEWLINE_Na spletnem portalu Koridor so uspeh filma pripisali utrjenemu slovesu igralske zasedbe, kritizirali pa so prehiter oziroma odsoten konec in nejasno nadaljnjo usodo junakov, kar naj bi bila posledica omejenega prora\xc4\x8duna filma. Filmu so dali oceno 7/10._NEWLINE_Tudi Matic Majcen z mariborskega \xc4\x8dasnika Ve\xc4\x8der je uspeh pripisal internetni slavi, pa tudi humorju in obrtni\xc5\xa1ki izku\xc5\xa1enosti igralcev in ekipe. Zmotila ga je \xc5\xa1ibka tehni\xc4\x8dna plat in pripoved, ki ji za nekaj \xc4\x8dasa zmanjka zagona. Vseeno je pohvalil ustvarjalce, ker niso lobirali za javna sredstva, ampak so preprosto za\xc4\x8deli delati, se izbolj\xc5\xa1evali in ustvarili eno najbolj\xc5\xa1ih slovenskih komedij._NEWLINE_Denis Vali\xc4\x8d je za oddajo Gremo v kino na 3. programu Radia Slovenija napisal, da film ni izviren, vendar pritegne in nasmeji. Dogajanje se mu zdi fragmentirano, film naj bi lepljenka ske\xc4\x8dev, ne pa zaokro\xc5\xbeena celota. Meni, da projekt idejno ni zrasel in da gre za poigravanje znanih stereotipov, a da velja vsako tovrstno pobudo toplo pozdraviti._NEWLINE_Samo Rugelj je za internetni portal Siol.net v svoji analizi zapisal, da ustvarjalci Pr\' Hostar dobro poznajo svojo publiko in da tudi v prihodnje brez tega ustvarjanje hitov ne bo mo\xc5\xbeno. Humor v tem filmu se mu zdi prosta\xc5\xa1ki in obe\xc5\xa1enja\xc5\xa1ki, narejen za ljubitelje filmov, kot sta Borat in Butec in butec._NEWLINE_Jedrt Je\xc5\xbe Furlan je v blogu na portalu FokusPokus pohvalila trud avtorjev amaterjev za svoje ob\xc4\x8dinstvo. V\xc5\xa1e\xc4\x8d so ji prizori z receptorjem in njegovo mamo, ki govori na mo\xc5\xa1kega. Pr\' Hostar je zanjo bizarka, se\xc5\xa1tevek pomanjkljivosti in stereotipov in nihanja med slabim in \xc5\xa1e sprejemljivim okusom. Meni, da so "\xc4\x8defurji" zavarovalna premija tega filma in da s klenimi doma\xc4\x8dimi liki morda ne bi uspel._NEWLINE_Jure Konestabo si je film ogledal za portal Filmstart.si in mu dal oceno 8. Pohvalil je Gorana Hrva\xc4\x87anina in Dejana Krupi\xc4\x87a, Mario \xc4\x86ulibrk in Aljo\xc5\xa1a Armu\xc5\xa1 sta se mu zdela bolj prepri\xc4\x8dljiva v spletni seriji. Ideja filma se mu zdi zanimiva, a zmotilo ga je preveliko \xc5\xa1tevilo manj zanimivih likov, luknje v scenariju in te\xc5\xbeave z zapletom zgodbe. Po njegovem se odli\xc4\x8dne scene slabo povezujejo v celoto, ker nekajminutni ske\xc4\x8d ponuja premalo materiala za celove\xc4\x8derni film. Film je zanj poklon obo\xc5\xbeevalcem, ki bo nove te\xc5\xbeko pridobil. Kot Je\xc5\xbe Furlanova je tudi on opazil mo\xc5\xa1ko govorico \xc5\xbeenskih likov._NEWLINE_Nejc Furlan je za kolumno spletnega portala Lokalne Ajdov\xc5\xa1\xc4\x8dina napisal, da zgodba izhaja iz tradicije Na\xc5\xa1e male klinike, Na\xc5\xa1e krajevne skupnosti in Teatra paradi\xc5\xbenik in da se film trudi dokazati, da slovenski film lahko uspe brez depresije, samomora in skorajda nasilnega seksa. Film po njegovem ne podcenjuje svoje publike.\n_START_SECTION_\nUstvarjalci o uspehu in reakcijah drugih\n_START_PARAGRAPH_\nEden od ustvarjalcev filma, Goran Hrva\xc4\x87anin, je uspeh filma pripisal preprostosti, iskrenosti in \xc4\x8dlove\xc5\xa1kosti, kritikom filma je o\xc4\x8dital, da z glavo niso v sedanjosti, da zavidajo prodajo kart, da se bojijo lastnega kme\xc4\x8dkega porekla. Meni tudi, da s kletvico ve\xc4\x8d pove\xc5\xa1._NEWLINE_Igralec v filmu Niko Zagode je povedal, da je vulgarnost karikatura na\xc4\x8dina komunikacije v ruralnih okoljih._NEWLINE_Mnenju o velikih zaslu\xc5\xbekih so avtorji ugovarjali, da polovico vsote vzame kino prikazovalec, od preostanka pa pobereta distributer in producent, ta pa nazadnje, ko pokrije stro\xc5\xa1ke promocije, denar razdeli med avtorje, od dele\xc5\xbeev producenta in avtorjev pa se pla\xc4\x8da \xc5\xa1e vsa, pribli\xc5\xbeno 30 \xc4\x8dlanska ekipa, predprodukcijske in postprodukcijske storitve in da so zaradi tega v minusu. Dejali so, da so bili tudi odvisni od uslug, ki niso ve\xc4\x8dne in da si zaradi vseh te\xc5\xbeav snemanja filma brez prora\xc4\x8duna ne \xc5\xbeelijo ve\xc4\x8d. Luka Mar\xc4\x8deti\xc4\x8d je dodal tudi, da razume finan\xc4\x8dno stisko slovenskih filmskih ustvarjalcev in da no\xc4\x8de, da bi bil uspeh njegovega filma oro\xc5\xbeje proti njim.'